Magajin garin birnin New York na Amurka, Bill deBlasio, ya ce masu zanga-zanga sama da 120,000 ne suka halarci gangamin neman ‘yancin mata a unguwar Manhattan, yayin da sauran dubban mutane kuma suka yi zanga-zangar a sauran birane a fadin kasar.
Ranar gangamin mata na wannan shekarar yazo ne daidai da zagayowar hawan shguaban Amurka Donald Trump bisa gadon mulki, kuma yawancin mutanen da suka gudanar da zanga-zangar jiya Asabar sun nuna bacin ransu da Donald Trump a sakonnin da suke dauke da su a kwalaye da kuma tufafinsu.
Matan sun hadu ne domin kira ga a baiwa mata ‘yanci daidai dana maza ta fuskar biyan albashi da kuma harkokin kiwon lafiya, sun kuma yi Allah wadai da yawan son yin lalata da mata ala tilas, da kuma karfafawa mata gwiwa su tsaya takarar siyasa.
Haka kuma gangamin ya tabo batutuwa da suka hada da nuna banbancin launin fata da takaita mallakar bindigogi da kare baki.